ΓΡΑΠΤΗ ΕΡΩΤΗΣΗ E-0801/98 υποβολή: Peter Truscott (PSE) προς την Επιτροπή (26 Μαρτίου 1998)

Θέμα: Άνοιγμα της ιαπωνικής αγοράς φωτογραφικών υλικών ευρείας κατανάλωσης

Η κυβέρνηση των Ηνωμένων Πολιτειών έλαβε σημαντικά μέτρα με σκοπό το άνοιγμα της ιαπωνικής αγοράς φωτογραφικού χαρτιού και φιλμ ευρείας κατανάλωσης. Κατά τη διάρκεια μετέπειτα συζητήσεων στο πλαίσιο του ΠΟΕ, η Ιαπωνία ανέλαβε ορισμένες συγκεκριμένες δεσμεύσεις.

Δεδομένου ότι η ΕΕ αποτελεί έναν από τους κύριους παράγοντες της εν λόγω αγοράς, με εταιρίες όπως η Kodak που είναι εγκατεστημένη στην εκλογική μου περιφέρεια το Hertfordshire, ποιά μέτρα πρόκειται να λάβει η Επιτροπή για την παρακολούθηση και τη διασφάλιση της προόδου του ανοίγματος της αγοράς αυτής;

Απάντηση του Sir Leon Brittan εξ ονόματος της Επιτροπής (15 Απριλίου 1998)

Η ειδική ομάδα του Παγκόσμιου Οργανισμού Εμπορίου (ΠΟΕ) για την πρόσβαση των ξένων εταιρειών στην ιαπωνική αγορά φωτογραφικού χαρτιού και φιλμ συνεστήθη στις 16 Οκτωβρίου 1996, μετά από αίτηση των Ηνωμένων Πολιτειών. Η Κοινότητα συμμετείχε στη συγκεκριμένη ειδική ομάδα ως τρίτο μέρος δεδομένου του οικονομικού συμφέροντός της στην εν λόγω αγορά.

Η τελική έκθεση της ειδικής ομάδας επίλυσης διαφορών του Παγκόσμιου Οργανισμού Εμπορίου για την Ιαπωνία-Μέτρα σχετικά με το φωτογραφικό φιλμ και χαρτί- έχει διανεμηθεί στα συμβαλλόμενα μέρη (Ηνωμένες Πολιτείες και Ιαπωνία). Η έκθεση αυτή πρόκειται να διανεμηθεί σε άλλα μέλη του ΠΟΕ κατά τις προσεχείς εβδομάδες. Σύμφωνα με τις πληροφορίες που παρεσχέθησαν από τα μέρη, η ειδική ομάδα απορρίπτει τα αμερικανικά αιτήματα, δεδομένου ότι δεν υφίσταται αιτιώδης συνάφεια μεταξύ των μέτρων που ελήφθησαν από την κυβέρνηση της Ιαπωνίας και της διαταραχής της ανταγωνιστικής σχέσης μεταξύ των εγχωρίων και των εισαγομένων προϊόντων.

Το θέμα σχετικά με το κατά πόσον η δομή της ιαπωνικής αγοράς είναι ανταγωνιστική δεν εμπίπτει στο πεδίο εφαρμογής των ισχυόντων κανόνων του ΠΟΕ. Κατά συνέπεια, η ειδική ομάδα δεν έλαβε απόφαση σχετικά με αυτό το θέμα. Μόνον μέσω πολυμερούς πλαισίου κανόνων ανταγωνισμών θα ήταν δυνατόν για τον ΠΟΕ να εξετάσει μεμονωμένες πρακτικές που είναι δυνατόν να έχουν ως αποτέλεσμα τον αποκλεισμό της αγοράς. Η συγκεκριμένη περίπτωση υπογραμμίζει σαφώς την ανάγκη θέσπισης πλαισίου κανόνων ανταγωνισμού του ΠΟΕ καθώς και τις επιπτώσεις του πλαισίου αυτού στο άνοιγμα της αγοράς. Η Επιτροπή προτίθεται να συνεχίσει τις προσπάθειές της στο πλαίσιο της ομάδας εργασίας του ΠΟΕ για το εμπόριο και τον ανταγωνισμό και ελπίζει ότι η συγκεκριμένη υπόθεση θα οδηγήσει στην εντατικοποίηση των συζητήσεων σχετικά με τα θέματα εμπορίου και ανταγωνισμού και στη θέσπιση πλαισίου κανόνων ανταγωνισμού εντός του ΠΟΕ.

Κατά τη διάρκεια της διαδικασίας επίλυσης διαφορών όσον αφορά την ιαπωνική αγορά φωτογραφικού φιλμ και χαρτιού, η Ιαπωνία υπογράμμισε την πολιτική της για την εξασφάλιση μη διακριτικής πρόσβασης στο σύστημα διανομής της Ιαπωνίας και τη βελτίωση της πρόσβασης στην αγορά στον τομέα φωτογραφικού φιλμ και σε άλλους τομείς. Η Ιαπωνία δεν ανέλαβε συγκεκριμένες δεσμεύσεις κατά τη διάρκεια της διαδικασίας επίλυσης διαφορών.

Για τη διασφάλιση της προόδου του ανοίγματος της εν λόγω αγοράς,καθώς και της ιαπωνικής αγοράς, εν γένει, η Επιτροπή θα συνεχίσει να παρακολουθεί επισταμένως την υλοποίηση της προαναφερόμενης πολιτικής της Ιαπωνίας για τη βελτίωση της πρόσβασης στην αγορά. Η Επιτροπή συνέστησε στην Ιαπωνία να προβεί σε ουσιαστικές μεταρρυθμίσεις του συστήματος διανομής προκειμένου να μειωθεί το υψηλό κόστος των επιχειρηματικών συναλλαγών με την Ιαπωνία, να βελτιωθεί η πρόσβαση στην αγορά για τους αλλοδαπούς εξαγωγείς και τους φορείς παροχής υπηρεσιών και να παρασχεθούν ευρύτερες επιλογές στους καταναλωτές. Προσφάτως, η Επιτροπή έστειλε περισσότερες από 200 προτάσεις απελευθέρωσης της αγοράς στην κυβέρνηση της Ιαπωνίας. Οι προτάσεις αυτές περιελάμβαναν υποδείξεις στον τομέα διανομής. Στις προτάσεις της, η Επιτροπή ζητούσε, επίσης, από την Ιαπωνία την ενίσχυση των μηχανισμών εφαρμογής της πολιτικής ανταγωνισμού. Η υλοποίηση του νέου τριετούς προγράμματος απελευθέρωσης της αγοράς της Ιαπωνίας, που τέθηκε σε εφαρμογή τον Απρίλιο του 1998,παρέχει τη δυνατότητα λήψης μέτρων για τη διευκόλυνση της πρόσβασης των ξένων εταιρειών στο σύστημα διανομής της Ιαπωνίας.